Rijetko tko je u zadnjih nekoliko godina, a i dulje, izazvao toliku podjelu unutar ekonomske struke kao Ivan Lovrinović. 'Čovjekom opasnih ideja' i 'redikulom' zovu ga protivnici, dok ga njemu skloni vide kao časnog čovjeka i stručnjaka koji je hrabro dirnuo u svete krave - Hrvatsku narodnu banku (HNB), tečaj kune i mirovinski sustav

Krajem prošle godine Jutarnji list nakon parlamentarnih izbora problematizirao je to što je Lovrinović od 2002. do 2009., u vrijeme vladavine HDZ-a, vodio izradu nekoliko stručnih studija na Ekonomskom fakultetu za različite državne tvrtke koje nisu nikad u praksi zaživjele.

Studije su državu koštale gotovo 3,9 milijuna kuna, od čega je manji dio išao fakultetu, a većina 3,3 milijuna kuna isplaćena je Lovrinoviću i njegovim suradnicima. Na te napise Lovrinović je odgovorio kako nikad ništa nije skrivao, studije su dostupne javnosti, a problem je državnih tvrtaka u kojoj su mjeri one to iskoristile.

Sredinom 80-ih godina Lovrinović je pisao za tjednik Polet, glasilo Saveza socijalističke omladine Hrvatske. Urednik je tada bio Mladen Babun. Pokušali smo od Babuna doznati kakav je Lovrinović bio novinar, ali on nije bio voljan za razgovor. Novi list u feljtonu o Poletu donio je crticu o tome kako je Lovrinović tada napao novinara Dragu Buvača da ne piše 'u duhu tadašnjih opredjeljenja' odnosno da je prozapadno orijentiran.

S udrugom Promijenimo Hrvatsku u sklopu platforme Most Lovrinović je izašao na izbore. 'Osjećam odgovornost i obvezu prema našoj djeci i njihovoj budućnosti', objasnio je što ga je motiviralo da uđe u političku arenu. Njegovi protivnici s druge strane optuživali su ga da ima bolesnu ambiciju da postane guverner ili ministar kako bi proveo svoje opasne ideje.

Zanimljivo je kako se priča da se Most povezao s Lovrinovićem na preporuku Damira Polančeca , bivšeg potpredsjednika Vlade Ive Sanadera . Kako bismo to provjerili, nazvali smo Polančeca.

'Suzdržao bi se od odgovora na to pitanje. Lovrinovića poznajem i cijenim njegov rad. Osobno se u velikom dijelu slažem s njegovim stavovima. U ovom trenutku on je postao meta napada različitih ekonomskih analitičara, kolumnista i urednika nekih medija među kojima vidim one koji već godinama zagovaraju fiskalnu i monetarnu politiku koje Hrvatsku vode sve bliže grčkom scenariju. Njegovi stavovi smetaju prije svega bankama i društvima za upravljanje mirovinskim fondovima koja bi trebala biti bolja i efikasnija', rekao je za tportal Polančec dodavši kako je Lovrinovića upoznao na gospodarskim konferencijama.